Un jove ha estat detingut al barri del Raval de Barcelona per haver apunyalat i copejar amb un pal un home en una baralla. Els fets van ocórrer ahir a la tarda a l'altura del número 38 del carrer de la Cera. En la baralla hi van participar altres persones, per la qual cosa no es descarta que hi hagi noves detencions.



Segons ha indicat la Guàrdia Urbana, una patrulla va anar al lloc quan la van avisar, cap a dos quarts de quatre de la tarda, que hi havia una batussa al Raval. Quan van arribar al lloc dels fets, van comprovar que hi havia una persona estesa a terra amb una ferida d'arma blanca a l'esquena, a la zona lumbar, que va ser traslladada a un hospital pròxim. Es va advertir els agents que l'agressor encara era a la zona, i va poder ser localitzat i detingut.



En el vídeo, gravat per un veí des d'un balcó i difós a les xarxes socials, es pot observar que l'agressor copeja dues vegades la víctima amb un pal mentre encara sosté el ganivet a la mà.

Pelea en el Raval de Barcelona...https://t.co/vxcOccA1Ek — Esto No Es Normal TV (@ENEN_TV) 4 d’agost de 2018



Després de completar l'atestat, la persona detinguda per la Guàrdia Urbana va ser conduïda fins a una comissaria dels Mossos d'Esquadra per posar-la a disposició judicial.